ΓΡΑΠΤΗ ΕΡΩΤΗΣΗ E-3015/97 υποβολή: Amedeo Amadeo (NI) προς την Επιτροπή (1η Οκτωβρίου 1997)

Θέμα: Ενδεικτικό πυρηνικό πρόγραμμα για την Ευρωπαϊκή Ένωση - PINC

Σχετικά με την «Ανακοίνωση της Επιτροπής» Οι πυρηνικές βιομηχανίες της Ευρωπαϊκής Ένωσης - Ενδεικτικό πυρηνικό πρόγραμμα σύμφωνα με το άρθρο 40 της Συνθήκης Euratom (PINC) (έγγρ. COM(96) 0339) (έγγρ. CES 470/97).

Η πυρηνική ενέργεια από την οποία σήμερα προέρχεται το ένα τρίτο της ηλεκτρικής ενέργειας της ΕΕ, παρουσιάζει ορισμένα σημαντικά περιβαλλοντικά πλεονεκτήματα έναντι των ορυκτών καυσίμων για την παραγωγή της ηλεκτρικής ενέργειας, λ.χ. την απουσία εκπομπών διοξειδίου του άνθρακος. Η πυρηνική ενέργεια όμως απαιτεί τη δημιουργία ενός ευρέος συστήματος το οποίο να εξασφαλίζει την ασφαλή της λειτουργία.

Η διάχυτη στην κοινή γνώμη ανησυχία, η ελευθέρωση και το άνοιγμα στον ανταγωνισμό αγορών οι οποίες στα περισσότερα κράτη μέλη ήσαν προστατευόμενες (πράγμα που σημαίνει μακροπρόθεσμες επενδύσεις και μεγάλη ένταση κεφαλαίου), τέλος η διάθεση φυσικού αερίου σε ανταγωνιστικές τιμές το οποίο χρησιμοποιείται σε μικρότερες μονάδες παραγωγής, αποτελεσματικότερες και με χαμηλότερο κόστος λειτουργίας, αποτελούν αποφασιστικούς παράγοντες οι οποίοι καθιστούν ελάχιστα πιθανό, βάσει των σημερινών πληροφοριών, μία συνέχιση της παραγωγής πυρηνικής ενέργειας μετά το 2005-2010, περίοδο κατά την οποία στα περισσότερα κράτη μέλη, οι υφιστάμενοι σταθμοί πυρηνικής ενέργειας ολοκλήρωναν την περίοδο λειτουργίας τους. Η προοπτική μιας τέτοιας εξέλιξης πρέπει να εγείρει σοβαρά στρατηγικά θέματα σχετικά με την ενεργειακή πολιτική της ΕΕ.

Το γεγονός ότι το έγγραφο δεν υπογραμμίζει τη σπουδαιότητα των προαναφερθέντων στρατηγικών θεμάτων και δεν αξιολογεί κατάλληλα τις πιθανές τους επιπτώσεις επί της ενεργειακής πολιτικής της ΕΕ, αποτελεί σοβαρότατη παράλειψη.

Ζητείται απο την Επιτροπή να αντιμετωπίσει τα θέματα αυτά σε επίπεδο τελικής διατύπωσης του ενδεικτικού πυρηνικού προγράμματος, και να καταλήξει σε σαφή συμπεράσματα, παρέχοντας προσανατολισμούς στα ενδιαφερόμενα μέρη και την κοινή γνώμη όσον αφορά τις μελλοντικές πραγματικότητες.

Απάντηση του κ. Παπουτσή εξ ονόματος της Επιτροπής (18 Νοεμβρίου 1997)

Η Επιτροπή ενέκρινε, στις 25 Σεπτεμβρίου 1997, την οριστική έκδοση του ενδεικτικού πυρηνικού προγράμματος (PINC) ((COM(97)401 τελικό. )).

Η Επιτροπή διαπιστώνει ότι το φυσικό αέριο παρουσιάζεται σήμερα ελκυστικό για την ηλεκτροπαραγωγή και, κατά συνέπεια, εκτός από τις δύο πυρηνικές μονάδες που κατασκευάζονται στη Γαλλία, δεν υφίσταται άλλη γνωστή απόφαση κατασκευής πυρηνικών μονάδων στην Κοινότητα.

Η Επιτροπή θεώρησε ότι στο τρέχον ενδεικτικό πυρηνικό πρόγραμμα δεν ήταν σκόπιμο να προτείνει μακροπρόθεσμα επενδυτικά προγράμματα, λόγω της επικρατούσας αβεβαιότητας σχετικά με το μέλλον της πυρηνικής ενέργειας σε ορισμένα κράτη μέλη.

Ωστόσο, σε περίπτωση που εκδηλωθεί στην Κοινότητα νέα πολιτική βούληση υπέρ της ηλεκτροπαραγωγής από πυρηνική ενέργεια, θα ήταν ίσως αναγκαίο να καθοριστούν εκ νέου πλέον μακροπρόθεσμοι στόχοι.

Έχει σημασία να τονιστεί ότι πέραν του 2010 είναι ενδεχόμενο να αναπτυχθούν προγράμματα αντικατάστασης των υφιστάμενων πυρηνικών σταθμών ηλεκτροπαραγωγής από όσα κράτη μέλη θελήσουν να αντικαταστήσουν τις προς κλείσιμο και αποξήλωση μονάδες τους από νέους αντιδραστήρες προηγμένης ή νέας τεχνολογίας. Εντούτοις, τέτοιου είδους αποφάσεις δεν είναι επί του παρόντος δυνατόν να προβλεφθούν.